VEGA og Live Nation præsenterer
Storhittende Seinabo Sey gæster VEGA til foråret
*Den soul-inspirerede sangerinde Seinabo Sey, der har domineret radioen med kæmpehittet ”Younger” sammen med KYGO, kan til foråret opleves i VEGA for første gang, når den svensk-baserede Seinabo giver koncert onsdag den 15 april i Lille VEGA.*

Hun er svensk, har gambianske rødder, er ejer af en dybfølt soulstemme, der efterlader ens arme badet i gåsehud, og så har hun taget Norden med storm, da hun hittede med sangen [”Younger”](https://www.youtube.com/watch?v=gx4rsZkCCss).

[Seinabo Sey](https://www.facebook.com/seinabosey?fref=ts) har med sine musikalske gaver præsteret at træde ind i musikbranchen med store, sikre skridt, hvilket har givet hende topplaceringer på hitlisterne og masser af hype hos bl.a. NME, The Guardian samt rosende ord fra den famøse radiovært Fearne Cotton fra BBC Radio 1.

Nu kan den talentfulde popsangerinde med den nuancerede soulstemme igen opleves live på dansk jord, når Seinabo Sey deler ud af sit musikalske univers den 15 april i Lille VEGA.

**Aktuel med ep**
I oktober udsendte Seinabo Sey sin debut-ep, *For Madeleine*, som er dedikeret til hendes mor. Udgivelsen omfavner de lidt mere eksperimenterende kroge i R&B-genren, hvor der tilsættes Seys letbevægelige vokal og forførende pop-rytmer. De store inspirationskilder har bl.a. været R&B-dronningen Lauryn Hill og den verdenskendte pigegruppe Destiny’s Child.

*For Madeleine* blev udsendt som en lille teaser for den kommende plade, som Seinabo Sey stadig arbejder på. Udover at eksperimentere med sit eget musikalske udtryk, så har sangerinden for nyligt udsendt en coverversion af den brtiske gruppe Clean Bandits sang [”Rather Be”](https://www.youtube.com/watch?v=-E07QJ-2bRA), hvor Sey beviser, at hun sætter barren højt og leverer varen helt til døren.

**Endnu et R&B-naturtalent til forårsprogrammet**
Der er ingen tvivl om, at det bliver en helt tryllebindende aften i selskab med Seinabo Sey til april. Sangerinden er at finde på plakaten for VEGAs forårsprogram og føjer til et i forvejen flot udvalg af spændende, kompetente R&B og soul-stjernskud. Blandt disse finder man en anden svensk R&B-starlet, nemlig Mapei, der giver koncert i Lille VEGA den 28. Marts.

**Info om koncerten**
Seinabo Sey (S)
Onsdag d. 15 april 2015, kl. 21.00
Store VEGA, Enghavevej 40, 1674 Kbh. V
165 kr + gebyr
Forsalget starter i dag via VEGAs hjemmeside og Billetnet
[Læs mere og køb billet til koncerten med Seinabo Sey](http://vega.dk/arrangementer/seinabo-sey-16135.html)